Vicarii generales in spiritualibus et temporalibus Reverendi in Christo patris et domini domini Philippi, Dei gracia Senonensis archiepiscopi, nunc agentis notorie in remotis, venerabilibus et discretis viris magistris Bernardo Ducis et Petro de Aravillari, Senonensibus, et Matheo de Blesis, utriusque juris professori, Aurelianensi canonicis, salutem in Domino. Vobis, de quorum fidelitate et pericia confidimus, exequendi et eciam innovandi vel tollendi, removendi seu relaxandi, vel eciam suspendendi contenta in aliis nostris licteris, quibus hec nostre presentes sunt annexe, tenore presentium concedimus potestatem, et faciendi omnia et singula quo ad hec pertinentia, prout vobis visum fuerit expedire, vobis eciam et vestrum cuilibet in solidum quo ad hec, tenore presentium, commictimus vices nostras. Datum sub signetis nostris et sigillo curie Senonensis quo utimur in hac parte, die Veneris post octabas estivalis festi beati Martini, Anno Domini millesimo CCC° quadragesimo secundo.